500 lapsen koulu tuhoutui ja oppilaita loukkaantui, kun "outo haju" ei selvinnyt – laki vie kouluista nyt palohälyttimet

Hätäkeskuksessa työskentelevä porvoolainen Ari Alanen on tutustunut vuosien varrella lukuisiin onnettomuustutkintapöytäkirjoihin. Hän on ehdottomasti sitä mieltä, että kouluissa pitäisi olla automaattinen paloilmoitusjärjestelmä, joka välittää palosta tiedon pelastuslaitokselle välittömästi. Outi Paappanen

Inka Töyrylä

Hätäkeskuksessa 20 vuotta työskennellyt asiantuntija Ari Alanen sanoo, että ihannemaailmassa jokaisessa koulussa olisi automaattinen paloilmoitinjärjestelmä.

Käytännössä näin ei kuitenkaan ole. Nykylain mukaan palovaroitinta ei enää kouluissa vaadita, ja uusiin kouluihin niitä ei välttämättä asenneta.

Myöskään vanhoja rikkinäisiä järjestelmiä ei korjata.

Uusimaa-lehti kertoo, että tästä saatiin karvasta oppia Kouvolassa.

Alanen sanoo Uusimaalle muistavansa liian hyvin helmikuisen tiistain kolmen vuoden takaa. Tuolloin 500 oppilaan Kouvolan yhteiskoulu tuhoutui tulipalossa, jossa oli kaikki ainekset pahimpaan mahdolliseen.

–Koulun henkilökunta oli aamupäivän aikana yrittänyt selvittää outoa hajua, mutta kukaan ei ymmärtänyt, että liikuntasalin takana umpinaisessa tilassa oli kehittymässä tulipalo. Jos koulussa olisi ollut paloilmoitinjärjestelmä, olisi pelastuslaitos saanut ilmoituksen jo aamulla, käynyt sammuttamassa sähkökeskuksen takana kyteneen palonalun, eikä mitään muuta olisi tapahtunut.

Sen sijaan piilossa kehittynyt palo levisi tyhjään liikuntasaliin, josta savu alkoi levitä aulaan.

–Siinä vaiheessa rehtori kuulutti poistumiskehotuksen, joka ei kuulunut joka puolelle, koska osassa luokista kaiuttimet eivät olleet päällä. Rehtori myös kiersi luokkahuoneissa ja käski poistumaan. Siitä huolimatta tieto ei tavoittanut kaikkia.

Yhdeksän henkilöä loukkaantui lievästi hengitettyään savua.

–Palomiehille kerrottiin kaikkien päässeen ulos. Sen jälkeen yksi oppilaista soitti kaverilleen jääneensä toiseen kerrokseen loukkuun yhdessä erään henkilökuntaan kuuluneen aikuisen kanssa. Lopulta heidät pelastettiin ikkunan kautta tikapuiden avulla. Se oli hurja tilanne. Ikkuna sijaitsi paikassa, jonka lähelle ei päässyt edes pelastuslaitoksen tikasautolla, Alanen kertoo.

Porvoossa koulujen rehtorit ovat huolestuneita palovaroittimien puuttumisesta.

Porvoon 15 suomenkielisestä koulusta palovaroitinjärjestelmä löytyy kolmesta.

Asia tuli äskettäin julki, kun Peipon koulun rehtori hämmästeli, miksi kaupunki ei korjaa koulun rikkoontunutta hälytysjärjestelmää.

Kaupungin tilapalvelun edustaja vetosi lakiin ja siihen, että palo kyllä huomataan aistinvaraisesti. Hälytyksen taas voi antaa keskusradion kautta.

Alanen kyseenalaistaa myös keskusradion käytön palohälytyksen antovälineenä.

– Mitä jos tulipalo syttyykin siellä, missä pitäisi kuuluttaa? Tai jos kaiuttimet on osassa luokkia laitettu pois päältä vaikkapa kokeen ajaksi? Tavoittaako keskusradio kaikki, myös sen talonmiehen, joka on juuri käymässä teknisessä tilassa, Alanen kysyy.

Lue koko juttu Uusimaa-lehdestä

Lue myös: Iso riski Suomen kouluissa? Rehtori hämmästelee palovaroittimien katoamista